text: Sønderjyske taxier under hårdt pres
  04 oktober 2010 kl. 06.40
  Vilkårerne for regionens taxachauffører bliver sværere og sværere. Det slår en ny undersøgelse fra Dansk Taxi Råd fast.
  Hvis man er taxichauffør uden for Danmarks største byer, tegner fremtiden sig ikke lys.
  Det viser en ny undersøgelse foretaget af Radius Analyse for Dansk Taxi Råd. 10 taxiselskaber uden for Århus og København blev spurgt i undersøgelsen. Blandt selskaberne svarede de ni af dem, at deres omsætning har været faldende siden 2009.
  I Sydjylland var Sønderborg, Varde og Esbjerg repræsenteret. Heller ikke her, så udviklingen for godt ud.
  
  Provinspanik
  Dansk Taxi Råd kan mærke en gennemgående krisestemning i provinsen.
   
  - Det generelle billede viser tydeligt, at taxiselskaberne er pressede. De har ikke de store forventninger til fremtiden længere, siger Trine Wollenberg, der er direktør for Dansk Taxi Råd.
   
  Hun mener, det blandt andet kan skyldes, at flere offentligt betalte kørsler overdrages til private trafikselskaber.
   
  Udviklingen mod mindre omsætning for taxiselskaberne kan spores tilbage til omkring 2007, hvor kommunalreformen trådte i kraft.
   
  Dansk Taxi Råd håber nu på hjælp fra politikerne, så der kan rettes op på den skæve konkurrence mellem taxiselskaberne og de private trafikselskaber.
   
  - Det her problem kræver politisk regulering. Man er nødt til at anerkende, at taxiselskaberne i modsætning til de private trafikselskaber, er en 24-timers serviceforpligtelse, siger direktør Trine Wollenborg.
  